section_heading: Srednji vijek
paragraph_text: U povijesnim izvorima nema podataka o ranijoj administrativnoj podjeli županije, stoga se ne može tvrditi da je teritorij županije bio podijeljen na desetine i satnije, kao što je to u slučaju mađarskih županija. Međutim prema podacima iz 14. i 15. stoljeća zna se da je teritorij županije bio podijeljen na distrikte. U izvornoj građi spominju se na području Kninske županije tri distrikta: Campus Petri, Oprominje i Unačice. Distrikt Campus Petri obuhvaćao je područje današnjega Kosova Polja i Petrova polja, odnosno nekadašnjeg jedinstvenog poljskog prostora koje se zvalo Petrovo polje.